b'\n_START_ARTICLE_\nMerkiti\n_START_PARAGRAPH_\nMerkiti, Mergedi ali Mergidi (mongolska beseda merged lahko pomeni modri, spretni, ve\xc5\xa1\xc4\x8di, izku\xc5\xa1eni lokostrelci ali lovci) so bili mongolsko pleme, znano po okrutnosti, ki je v srednjem veku \xc5\xbeivelo v jugovzhodni Sibiriji. Po dvajsetih letih vojn z Mongoli so bili pora\xc5\xbeeni in Temud\xc5\xbein, kasnej\xc5\xa1i D\xc5\xbeingiskan, jih je v prvem desetletju 13. stoletja vklju\xc4\x8dil v mongolski narod.  Po zdru\xc5\xbeitvi Mongolov leta 1206 so kot samostojna etni\xc4\x8dna skupina izginili.\n_START_SECTION_\nEtni\xc4\x8dna pripadnost\n_START_PARAGRAPH_\nNarodnostna pripadnost Merkitov ni povsem jasna. Zelo verjetno so bili Mongoli, sorodni Najmanom, Kereitom in Kitanom, domneva pa se, da so bili bolj sorodni Paleosibircem, na primer  \xc4\x8cuk\xc4\x8dem, ali tungu\xc5\xa1kim ljudstvom, na primer Mand\xc5\xbeurcem in Evenkom.\n_START_SECTION_\nSpori z D\xc5\xbeingiskanom\n_START_PARAGRAPH_\nTemud\xc5\xbeinova mati H\xc3\xb6lun, ki je bila iz plemena Olhonudov, je bila leta 1153 zaro\xc4\x8dena z merkitskim voj\xc5\xa1\xc4\x8dakom \xc4\x8ciledujem. Ko jo je \xc4\x8ciledu peljal na svoj dom, jo je Temud\xc5\xbeinov o\xc4\x8de Jesugej ugrabil in se kasneje z njo poro\xc4\x8dil. _NEWLINE_Ko se je poro\xc4\x8dil Temud\xc5\xbein, se je zgodba obrnila. Merkiti so mu okrog leta 1184 za povra\xc4\x8dilo ugrabili \xc5\xbeeno B\xc3\xb6rte in jo dali za \xc5\xbeeno enemu od svojih voj\xc5\xa1\xc4\x8dakov. Temud\xc5\xbein je s pomo\xc4\x8djo krvnega brata D\xc5\xbeamuga in o\xc4\x8dima Togril kana B\xc3\xb6rte re\xc5\xa1il iz ujetni\xc5\xa1tva. B\xc3\xb6rte je kmalu zatem rodila sina D\xc5\xbeo\xc4\x8dija. Temud\xc5\xbein ga je sprejel za svojega sina, \xc4\x8deprav ni bil povsem prepri\xc4\x8dan, da je njegov o\xc4\x8de. Vsi ti dogodki so povzro\xc4\x8dili globoko sovra\xc5\xa1tvo med Temud\xc5\xbeinom in njegovo dru\xc5\xbeino in Merkiti. V naslednjih dvajsetih letih je zato med njimi pri\xc5\xa1lo do \xc5\xa1tevilnih spopadov. _NEWLINE_Po zdru\xc5\xbeitvi mongolskih plemen in Temud\xc5\xbeinovem imenovanju za velikaga kana leta 1206 so Merkiti kot samostojna etni\xc4\x8dna skupina izginili. Tisti, ki so pre\xc5\xbeiveli, so se pome\xc5\xa1ali med druga mongolska plemena, predvsem Ojrate, tisti, ki so pobegnili, pa so se pome\xc5\xa1ali med Kip\xc4\x8dake. V letih 1215-1218 sta Subedej in D\xc5\xbeo\xc4\x8di strla \xc5\xa1e njihove zadnji odpor. Pobegli Merkiti so dobili zato\xc4\x8di\xc5\xa1\xc4\x8de pri Kankalih in Kip\xc4\x8dakih, zaradi \xc4\x8desar je med njimi in Mongoli pri\xc5\xa1lo do spora.\n_START_SECTION_\nMerkiti v Mongolskem cesarstvu\n_START_PARAGRAPH_\nNekaj Merkitov je v Mongolskem cesarstvu doseglo pomembne polo\xc5\xbeaje, vendar so jih obravnavali kot Mongole. _NEWLINE_Merkitka je bila D\xc5\xbeingiskanova \xc5\xbeena Kulan katun. Njen in D\xc5\xbeingiskanov sin Kulgen je umrl med obleganjem Rjazana leta 1236. Med mongolsko invazijo na Vol\xc5\xa1ko Bolgarijo so leta 1236 na ozemljih Bolgarov in Kip\xc4\x8dakov  \xc5\xa1e obstojale posamezne skupine Merkitov. _NEWLINE_Merkitskega porekla je bila \xc5\xbeena velikega kana Gujuka Ogul Kajmi\xc5\xa1 katun, ki je bila v letih 1248-1251 regentka Mongolskega cesarstva. _NEWLINE_Merkita sta bila tudi tradicionalista Bajan in njegov ne\xc4\x8dak Tokta, ki sta bila svetovalca  mongolskih vladarjev na Kitajskem in v Mongoliji. Po padcu cesarstva Yuan je Bajan postal poveljnik cesarske garde (ke\xc5\xa1ik) v Severni dinastiji Yuan oziroma Mongolskem kanatu.'